ועדת הכספים, כנסת 17, פרוטוקול מספר 781, 2008-05-20 12:35

סטס מיסז'ניקוב: אני פותח את ישיבת ועדת הכספים בנושא תקנות המדיניות הכלכלית לשנת הכספים 2004 (תיקוני חקיקה) (שילוב מקבלי גמלאות בעבודה) (הוראת שעה), התשס"ח-2008.

יעקב ליצמן: זה המשך לתוכנית ויסקונסין.

גלית יעקובוב: אנחנו מגישים תקנות שחלק מהן הן התחייבות שהשר נתן לוועדה להגיש תיקון לנושא משתתף עובר.

סטס מיסז'ניקוב: הוא אמר ביולי 2007 תוך חודש.

יעקב ליצמן: לפחות השר קיים.

יעקב ליצמן: הממשלה לא מקיימת.

גלית יעקובוב: אנחנו מתנצלים על הזמן.

גלית יעקובוב: זה לא באשמת השר אלא עקב הצורך לבדוק את זה על כל הפנים האפשריים.

יעקב ליצמן: הבעיה בטח במשרד המשפטים.

גלית יעקובוב: לא.

גלית יעקובוב: הבעיה הייתה בזה שהיה צריך לעשות קצת עבודת שטח ולבדוק איך בדיוק עושים את זה.

גלית יעקובוב: התלבטנו בין בדיקת מרחקים, כפי שזה היה בעבר, לבין זמני נסיעה, שזה יותר ריאלי לעשות זאת.

גלית יעקובוב: ניסינו לבדוק כל מיני חלופות.

גלית יעקובוב: ראינו שזמני נסיעה, למרות שזה ריאלי, זה לא משהו שאפשר לעשות אותו ולכן חזרנו לקילומטרים.

גלית יעקובוב: התייעצנו עם משרד האוצר, עם ביטוח לאומי ועם משרד הרווחה והגענו לתקנות שאנחנו מגישים היום.

גלית יעקובוב: לפי מה שאנחנו מגישים מי שעובר מעל 60 קילומטרים ממקום מגוריו, יוצא מהתוכנית ולמעשה יחזור לטיפול שירות התעסוקה במקום מגוריו החדש.

גלית יעקובוב: הוספנו הקלה נוספת והיא שמי שעובר בין 40 ל-60, אנחנו חושבים שזה עדיין מספיק רחוק, שם אנחנו נותנים את האופציה או שהמרכז יהיה חייב לספק לו הסעה למקום של התוכנית האישית או שהמרכז יהיה מחויב לספק לו תוכנית אישית במקום שהמרחק הוא פחות מ-40 קילומטרים.

גלית יעקובוב: ביקשנו לתקן כאן בעיות שראינו בתקנות הקודמות לגבי האפשרויות של משתתף לבחור את מרכז התעסוקה אליו הוא עובר.

גלית יעקובוב: על פי התקנות הקודמות, משתתף שעובר היה צריך להיות מקודם או במרכז המקורי או במרכז שהכי קרוב אליו מבחינת קילומטרים.

גלית יעקובוב: הגיעו אלינו כל מיני מקרים שלמרות שהמרכז שהכי קרוב מבחינת קילומטרים לדוגמה זאת נצרת, עדיין יותר קל לאותו משתתף להגיע לחדרה.

גלית יעקובוב: נתנו כאן את האופציה לחזור ולקבל את הטיפול בכל אחד מהמרכזים וזה יכול להיות על פי בחירת משתתף או באישור השר, אבל בצורה שזה יהיה קצת יותר ידידותי למשתתף ולא קילומטרים חותכים לכאן או לכאן.

גלית יעקובוב: אלה התקנות העיקריות של המשתתף עובר.

גלית יעקובוב: הוספנו לזה עוד תיקון שרצינו להכניס באישורי ההשתתפות.

גלית יעקובוב: בסוף כל חודש ניתן למשתתף אישור השתתפות, זה אושר בתקנות העיקריות, כאשר באישור ההשתתפות רשום לו שהוא היה כל החודש או נעדר בימים מסוימים או נרשם לו סירוב לעבודה וכולי, אבל לא היה רשום בתקנות מה המשמעות של כל רישום ולנו זה נראה חסר.

גלית יעקובוב: אנחנו מבקשים להוסיף לאישור ההשתתפות הזה גם את המשמעות של כל אחד מהרישומים שיכולים להיות באישור וגם את היכולת שלו להגיש ערר על ההחלטה, את כל הכתובות של ועדות הערר ואת היכולת שלו להסתייע בעת הגשת הערר בסיוע המשפטי שנכנס עכשיו כגוף מסייע כבר בהגשת הערר עם כל הכתובות והטלפונים הרלוונטיים.

גלית יעקובוב: כך נראות היום התקנות שאנחנו מגישים.

יעקב ליצמן: זאת התקדמות.

אמנון כהן: כל פעם נעשית התקדמות נוספת לטובת הציבור.

מירב תורג'מן: לנו אין הערות.

מירב תורג'מן: הפעלנו לחץ שזה יובא בהקדם.

גלית יעקובוב: מרגע שזה יאושר, את כל הטפסים אנחנו מתרגמים לכל השפות הרלוונטיות.

גלית יעקובוב: מרגע שמתקבל אישור על הנוסח הזה, הטפסים יתורגמו לערבית, רוסית, אמהרית ועברית.

גלית יעקובוב: יש מרכזים שתרגמו לספרדית מטעמם.

לימור בן-דרור: לגבי הסיוע המשפטי, לדוגמה בחדרה, הלשכה לסיוע משפטי היא בחיפה.

לימור בן-דרור: כשמופיעה הכתובת של הלשכה לסיוע משפטי בחיפה, אוטומטית המשתתף, אם הוא כבר מגיע לקרוא את זה, הוא רואה חיפה והוא אומר לעצמו שממילא הוא לא יכול להגיע לשם והוא מוותר.

לימור בן-דרור: השאלה האם אפשר להיות, כמו שהובטח לנו בסיוע המשפטי, שזה יהיה בלשכות אחרות.

גלית יעקובוב: בכוונה השארנו את הדברים פתוחים כמו שאת רואה.

גלית יעקובוב: בנוסח של התקנות, הכתובות והטלפונים לא סגורים וזה במכוון, כי אנחנו נמצאים בדין ודברים עם הסיוע המשפטי שהם כרגע עמלים גם על מספר טלפון כללי, שיהיה מספר טלפון לכל מי שרוצה לפנות ושם יוכלו להפנות אותו.

גלית יעקובוב: הם גם עמלים על פתיחת סניף נוסף.

גלית יעקובוב: כך לפחות הם אמרו לנו.

גלית יעקובוב: אנחנו נרשום בדיוק את הנוסח שמקובל עליהם ואת הסניפים שיש להם, כך שזה יהיה הכי נגיש והכי נכון מבחינת המשתתף.

גלית יעקובוב: במיוחד לשם כך השארנו את זה כקו, כדי שכל שינוי שהם יעשו וכל סניף נוסף שהם יפתחו או טלפון נוסף, נוכל להכניס את זה בלי כל פעם לאשר את זה כאן.

מיכאל יידוביצקי: בנושא של הגבלת מרחק הנסיעה.

מיכאל יידוביצקי: יש מקרים במיוחד באזורי הפריפריה שיותר קל להגיע מבאר-שבע לשדרות מאשר מקריית גת לשדרות, למרות שהמרחק קטן יותר כי אין תחבורה ציבורית.

מיכאל יידוביצקי: אם אפשר להכניס בנוסח 40 קילומטרים במידה ויש תחבורה ציבורית סדירה, כי כמובן שלאנשים האלה אין רכב פרטי.

גלית יעקובוב: ניסינו לעשות את המבחן של זמן נסיעה וזמן הגעה ולא קילומטרים, אבל אי אפשר היה לכמת את זה, אבל מה שכן, יש השלמה למה שאנחנו עושים כאן בתקנות, כך שאם למשתתף אין יכולת להגיע, אז המרכז מחויב לספק לו הסעה גם ככה.

גלית יעקובוב: זה במישור של 40 קילומטרים עד 60 קילומטרים אבל גם במישור של פחות.

גלית יעקובוב: גם היום מרכזים מספקים הסעות.

גלית יעקובוב: למשל משתתפים בצפון עכשיו שנמצאים בכל מיני כפרים והם צריכים להגיע, המרכז הבין שאם הוא לא יספק הסעה מהכפר, לאנשים ייקח כשעתיים וחצי להגיע.

גלית יעקובוב: המרכז מארגן מכונית שנוסעת לאותו כפר, עושה את האיסוף ומגיעה למרכז.

גלית יעקובוב: זה במימון של המדינה.

גלית יעקובוב: למרכז זה לא עולה כסף וזה שווה לו לעשות את זה, כך שההגעה של המשתתפים היא הרבה יותר קלה.

מירב תורג'מן: אם אין הסעה, זה נחשב לו כיום השתתפות?

גלית יעקובוב: אם הבעיה היא בהסעה של המרכז והוא חיכה להסעה, כמובן שיקבלו את זה כיום של פטור אבל לא במקרה שהייתה הסעה אבל הוא לא עלה עליה כאשר כאן זה דין אחר.

מיכאל: השאלה אם זה מעוגן או לא מעוגן.

גלית יעקובוב: זה מעוגן בהסכם עם המרכזים.

גלית יעקובוב: הם צריכים לספק הסעה.

מיכאל: צריך להכניס את הפסקה הקטנה הזאת שאומרת שבמידה שיש אפשרות להגיע בתחבורה ציבורית או באמצעות הסעה.

גלית יעקובוב: לדעתי זה לא יכול להיכנס לתקנות.

גלית יעקובוב: בדקנו ומבחינת התקנות זה לא יכול להיכנס כי זה ניסוח שלא תופס.

גלית יעקובוב: הוא לא ניסוח מדויק מספיק.

גלית יעקובוב: בתקנות הניסוח חייב להיות מאוד מאוד מדויק ולכן זה משהו שאי אפשר להכניס אותו כאן.

סטס מיסז'ניקוב: כתוב כאן במפורש שהם דואגים לו להסעה.

מאיר אסרף: ההסעה היא בגדר שירות קנוי או שזה אחד מהמשתתפים?

גלית יעקובוב: עקרונית זה שירות קנוי של המרכז.

גלית יעקובוב: המרכז יכול בהחלט לעשות השמה למשתתף והם עושים את זה.

גלית יעקובוב: השמות למשתתפים זה גם לומר למשתתף שיש צורך בהסעה, לאותו אדם יש רשיון להסעת אנשים, יעזרו לו להשיג את מה שצריך והוא יהיה הנהג.

גלית יעקובוב: זה חלק מההשמה בעבודה.

גלית יעקובוב: זה הרעיון.

סטס מיסז'ניקוב: אני מעלה להצבעה.

סטס מיסז'ניקוב: ה צ ב ע ה אושר

אשרת מימון-טוקר: אפשר לנצל את הנוכחות של גלית למספר שאלות?

אשרת מימון-טוקר: אנחנו לא מצליחים לקבל עליהן מענה.

סטס מיסז'ניקוב: ממש לא.

חיים אורון: אלה נושאים שקשורים בתוכנית.

אשרת מימון-טוקר: הוועדה ממונה על התכנית.

סטס מיסז'ניקוב: אם את רוצה שנדון על זה ותקבלי תשובות, תכתבי לנו ונעלה את זה לסדר היום בצורה מסודרת.

אשרת מימון-טוקר: מכירים את העבודה הרצינית שלנו במעקב אחר התוכניות.

סטס מיסז'ניקוב: אני לא מזלזל בעבודה שלכם, אבל מצד שני תעלי את זה אלינו בכתב ואנחנו נעלה את זה לסדר היום, אז תקבלי תשובות.

סטס מיסז'ניקוב: תודה.